Ljubljana, 20.11.2019

Spoštovani,

nocoj izkazujemo čast kolegicam in kolegom in slavimo njihove izjemne dosežke.

Dovolite, da podam kratko poročilo o delu Odbora Republike Slovenije za podelitev nagrad in priznanj za izjemne dosežke na področju znanstveno-raziskovalne in razvojne dejavnosti.

Odbor se je letos sestal na:

* eni dopisni seji (23. januarja), na kateri je potrdil razpisno dokumentacijo letošnjega Javnega razpisa za prijavo kandidatur za Zoisovo nagrado, Zoisovo priznanje, Puhovo nagrado, Puhovo priznanje in priznanje ambasador znanosti Republike, ki je bil objavljen v Uradnem listu RS in na spletni strani Ministrstva za izobraževanje, znanost in šport (http://www.mizs.gov.si/si/javne\_objave\_in\_razpisi/okroznice/arhiv\_okroznic/okroznice\_razpisi\_in\_javna\_narocila/javni\_razpisi/) in na
* dveh rednih sejah (3. maja in 2. julija), na katerih je obravnaval prejete prijave za nagrade in priznanja.

Med obema rednima sejama so se sestale strokovne komisije, ki so obravnavale prejete vloge po strokovnih področjih (humanistika in družboslovje: 3. junija, naravoslovje in matematika: 20. junija, vede o živem: 3. junija, tehnika: 2. julija) in po vrsti nagrad (strokovna komisija za Zoisovo in Puhovo nagrado za življenjsko delo ter priznanje ambasador znanosti: 2. julija).

Rok za oddajo kandidatur za priznanja in nagrade je bil 12. april 2019.

Na razpis je prispelo 68 vlog, kar je podobno število kot lani (2018: 64 vlog). V nadaljevanju je Odbor obravnaval 62 upravičenih vlog (Odbor ni obravnaval 6 vlog, ker kuverte niso bile označene v skladu z razpisnimi določili, na 4. seji pa je obravnaval tudi prvotno izločeno vlogo z 2 pokojnima kandidatoma).

Med letos prispelimi vlogami je bilo:

- 13 kandidatur za Zoisovo nagrado za življenjsko delo

- 11 kandidatur za Zoisovo nagrado za vrhunske dosežke

- 22 kandidatur za Zoisovo priznanje

- 4 kandidature za Puhovo nagrado za življenjsko delo

- 5 kandidatur za Puhovo nagrado za vrhunske dosežke

- 1 kandidatura za Puhovo priznanje

- 6 kandidatur za ambasadorje znanosti RS.

Pri tem je bilo:

- 9 vlog (2018: 8, 2017:4) s področja humanistike in družboslovja

- 19 vlog (2018: 22, 2017: 10) s področja tehnike,

- 26 vlog (2018: 20, 2017: 23) področja naravoslovja in

- 8 vlog (2018: 11, 2017: 3) s področja ved o živem.

V 62-ih obravnavanih vlogah je bilo vključenih 85 kandidatov za nagrade. V prijavah je bilo, kot vedno doslej, precej manj žensk kot moških: le 13 žensk oz. 15,3% (lani 14%).

Na skupni seji 2. julija so člani Odbora soglasno določili letošnje nagrajence.

Odbor Republike Slovenije za podelitev nagrad in priznanj za izjemne dosežke na področju znanstveno-raziskovalne in razvojne dejavnosti je odločil, da letos podeli 14 nagrad 18 vrhunskim raziskovalcem (16 moškim in 2 damama) in sicer:

- 1 priznanje ambasador znanosti Republike Slovenije in sicer s področja humanistike,

- 6 Zoisovih priznanj (1 s področja ved o živem, 3 s področja naravoslovja in 2 s področja tehnike),

- 1 Puhovo nagrado za vrhunske dosežke,

- 3 Zoisove nagrade za vrhunske dosežke (2 s področja naravoslovja in 1 s področja tehnike),

- 1 Puhovo nagrado za življenjsko delo in

- 2 Zoisovi nagradi za življenjsko delo (1 s področja naravoslovja in 1 s področja humanistike in družboslovja).

Na koncu v svojem in v imenu celotnega Odbora čestitam nagrajenkam in nagrajencem, izjemnim ljudem, ki so premaknili meje znanja in pustili sledi na svojih znanstvenih področjih in okoljih. To je mogoče samo ob izjemni predanosti stroki in svojemu delu.

prof. dr. Janez Plavec

predsednik Odbora